Չժոն Շանշան

Չժոն Շանշան (չին․՝ 钟 睒 睒, փինյին՝ Zhōng Shānshān, անգլ.՝ Zhong Shanshan), չինացի ձեռնարկատեր, «Nongfu Spring» ըմպելիքների ընկերության հիմնադիր և նախագահ, «Beijing Wantai Biological Pharmacy Enterprise»-ի գլխավոր սեփականատեր, միլիարդատեր։

«Ֆորբս» ամսագրի՝ 2021 թվականի հուլիսի 7-ի վարկանիշով նա միլիարդատերերի շարքում զբաղեցնում է 13-րդ տեղը՝ 67,3 միլիարդ դոլար կարողությամբ։

Կենսագրություն 
Չժոն Շանշանը ծնվել է 1954 թվականին Հանչժոու քաղաքում։ Մշակութային հեղափոխության ժամանակ նա կիսատ է թողել ուսումը տարրական դպրոցում և աշխատանք գտել շինարարության ոլորտում։ 1977 թվականին ընդունվել է ռադիոյի և հեռուստատեսության Չժեցզյանի համալսարան՝ սովորելով չինարեն։ Մինչև 1988 թվականը լրագրող էր «Zhejiang Daily» ամսագրում, այնուհետև հեռացել է և սկսել զբաղվել բիզնեսով։ 1988 թվականին Չժունը տեղափոխվել է հարավային Չինաստանի ափերի մոտ գտնվող Հայնան կղզի։ Այնտեղ գտնվելու ընթացքում վաճառում էր սնկեր, ծովախեցգետիններ և կրիաներ։ Այնուհետև աշխատանքի է անցել «Wahaha» ըմպելիքների ընկերությունում՝ որպես վաճառքի գործակալ, ինչպես նաև որպես բժշկական հավելումներ վաճառող։

Գործունեություն 
1996 թվականին Չժոնը Հանչժոուում հիմնել է շշալցված ջրի ընկերություն, որը հետագայում դարձել է «Nongfu Spring»։ 1999 թվականին ընկերությունը դադարեցրել է ջրից բնական հանքանյութերի արդյունահանումը։ Դա մարքեթինգային խորամանկ հնարք էր, որը զգալիորեն օգնել է մեծացնել թիրախային լսարանի հասանելիությունը։ Այս հատկություններով ջուրը տարածված էր Չինաստանում, մինչդեռ թորած ջուրը նորմալ էր, չնայած շատերը կասկածի տակ էին դնում դրա օգտակարությունը առողջության համար։ 

Չժոնի ղեկավարությամբ ընկերությունը դարձել է շշալցված ջրի խոշորագույն արտադրողը Չինաստանում, ինչպես նաև աշխարհում խմիչք արտադրող խոշորագույն ընկերություններից մեկը։ Ընկերությունը դարձել է փաթեթավորված ըմպելիքների ամենավաճառվող ապրանքանիշը։ Չժոնը «Nongfu Spring»-ի հաճախորդների բազան հասկանալու և հիմնական առավելություն ստանալու համար օգտվում էր այնպիսի տեխնոլոգիաներից, ինչպիսիք են ամպային հաշվարկը և մեծ տվյալները։ Սա թույլ տվեց շուկան աննախադեպ ընդլայնել ամբողջ երկրում, և երբեմնի համեստ ընկերությունը վերածվեց էպիկական չափերի «լևիաֆանի»։ Համաձայն «Nielsen»-ի հետազոտության արդյունքների՝ 2012 թվականին «Nongfu Spring»-ի բնական ջուրը երկրում ամենահայտնի շշալցված ջուրն էր։ 2012 թվականից «Nongfu Spring»-ը Չինաստանում փաթեթավորված ըմպելիքների թիվ մեկ վաճառողն էր։ Այդ գերակայությունը պահպանել է 8 տարի անընդմեջ։

2020 թվականի սեպտեմբերին «Nongfu Spring»-ի բաժնետոմսերի նախնական հրապարակային տեղադրումը զգալիորեն բարձրացրել է Չժոնի բարեկեցության մակարդակը՝ նրա կարողությունը 18,9 միլիարդ դոլարից հասցնելով ավելի քան 50 միլիարդ դոլարի։ Դրա շնորհիվ Չժոնը դարձրել է Չինաստանում ամենահարուստ կամ հարստությամբ երկրորդ մարդը (համաձայն Բլումբերգի և Ֆորբսի)։ 

Նույն տարվա վերջին «Ֆորբսը» Չժոնին համարել է ամենահարուստ մարդը Ասիայում։ 2021 թվականի հունվարին «Ֆորբսը» հայտարարել է, որ «Nongfu Spring»-ի բաժնետոմսերի գնի աճը նրան դարձրել է ամենահարուստ մարդը Չինաստանում և վեցերորդ ամենահարուստ մարդն աշխարհում՝ 95 միլիարդ դոլար կարողությամբ։ Նրա հաջողությունները համընկել են Չինաստանի հարստացման ալիքի հետ, երբ երկրում միլիարդատերերի թիվը հասել է 200-ի։ Դա երկրին ընդհանուր առմամբ բերել է 1,5 տրիլիոն դոլար եկամուտ։ 

2020 թվականի ապրիլին «Wantai Biological Pharmacy»-ն դարձել է հանրային ընկերություն՝ ավելացնելով Չժոնի ունեցվածքը։ 2020 թվականի սեպտեմբերի դրությամբ Չժոնին էր պատկանում «Wantai Biological Pharmacy» ընկերության բաժնետոմսերի 75%-ը։ 

2021 թվականի հունվարի դրությամբ Չժոն Շանշանը «Nongfu Spring» ընկերության նախագահն է և բաժնետոմսերի 84,4%-ի սեփականատերը։

Ծանոթագրություններ 

Չինացիներ
Միլիարդատերեր
Ռուդիկ Ղարիբյանի հիշատակին նվիրված հոդվածներ